*Қосымша 1*

**Наурыз мейрамын тойлау күндеріне арналған**

**ҰСЫНЫМДАР**

Наурыз мейрамы – көктемгі күн мен түн теңесетін күнге сай келетін көне мереке, бірлік пен табиғат жаңаруының нышаны.

Наурыз мейрамын тойлаудың негізгі мақсаты Қазақстанда бейбітшілік пен келісімді нығайтуды, елдің жасампаз дамуының ортақ міндеті төңірегінде азаматтарды топтастыруды, ортақ мәдени-рухани құндылықтарды және жалпыұлттық сананы қалыптастыруды көздеуі тиіс.

Осы орайда мерекелік іс-шаралардың мазмұндық негізін Мемлекет Басшысының «Төртінші өнеркәсіптік революция жағдайындағы дамудың жаңа мүмкіндіктері» атты Қазақстан халқына Жолдауындағы, ел Президентінің «Болашаққа көзқарас: рухани жаңғыру» атты бағдарламалық мақаласындағы идеялармен байланыстыру қажет.

Наурыз мейрамын тойлауға арналған іс-шаралар оның идеялық мазмұнын ашуға, жалпыадамзаттық құндылықтарды нығайтуға, Қазақстанның барлық этностарының дәстүрлері мен салттарына құрметпен қарауды орнықтыруға ықпал етуі тиіс.

Мерекелік іс-шараларды дайындауға және өткізуге үкіметтік емес ұйымдар, этномәдени, ардагерлер және жастар бірлестіктерін, мәдениет қайраткерлерін, еңбек ұжымдарын, бизнес-қауымдастықты белсенді түрде тарту керек.

Барлық іс-шаралар бұқаралық және атаулы сипатта болуы, азаматтардың бойында ел жетістіктеріне жеке қатыстылығы сезімін қалыптастыруы тиіс.

2018 жылы «Наурыз мейрамын» жалпыхалықтық деңгейде атап өту мақсатында, 22-ші наурыздан 40 күн аталып өтілсе, облысымызда «Наурыз мейрамының» мән-маңызын кеңінен насихаттап, оның қайырымдылық және мейірімділік мерекесі екеніне баса назар аударылып, жандануына оң серпін беретін болады. Ол үшін облыстық ішкі саясат басқармасы **«Наурыз айлығын»** мерекелеудің тақырыптық бағдарының жобасын әзірледі. Тақырыптар қазақ халқының дәстүрлі қоғамындағы негізгі құндылықтарды жаңғыртуға бағытталған.

22-23 наурыз – **Ұлыстың ұлы күндері.** Күн мен түн теңескен күн. Орталық алаңдарда мерекелік концерттер ұйымдастырылады.

24-25 наурыз **–** **Алас күндері.** «Алас» ұғымының астарында тазалану, тазару деген мағына жатыр. Ұлыстың ұлы күні келер шақта тазалану табиғатқа да тән. Бұл күн биыл аптаның сенбі күніне сәйкес келетіндіктен, облыс көлемінде жалпыхалықтық сенбілік ұйымдастырылады. Саябақтарға ағаш көшеттері отырғызылады.

26-27 наурыз – **Мейірім күндері.** Халқымыз Ұлыстың ұлы күні қарсаңында жоқ-жітікке қол ұшын беру, қамкөңіл жандардың жағдайын түзеуге көмек беру сынды қайырымды істермен дәстүр сабақтастығын жалғастырған. Бұл күні балалар үйлері мен мүгедектерді оңалту орталықтарында қайырымдылық шаралары ұйымдастырылады. Тұрмыс жағдайы төмен отбасыларға көмек көрсетіледі.

28-29 наурыз – **Көрісу күндері.** Бұл күн туыстардың, жора-жолдастардың басы қосылатын, қауышатын, адамдардың бір-біріне қонаққа барып әр шаңырақта ақ дастархан жайылатын күн.

30-31наурыз – **Береке күндері.** Наурыз – береке-бірліктің, ырыс-несібенің мейрамы. «Береке басы – еңбек» ұғымын өмір қағидатына айналдырған халқымыз үшін бұл мерекенің орны айрықша. Мереке аясында аудан, қалаларда мерекелік жәрмеңкелер ұйымдастырылады. Оның аясында отандық өнімдер көрмесі өткізіліп, аудан орталықтарында «Қазақстанда жасалған!» айдарымен тауар сөрелері безендіріледі, отандық өнімдер жан-жақты насихатталады.

1-2 сәуір – **Шаттық күндері.** Бұл күндері қызықты байқаулар мен айтыстар ұйымдастырылады. Таң шапағын ақ тілекпен қарсы алуды жоспарлаған өңір жастарына «Алтыбақан», «Айқұш-ұйқыш, «Айсерек-көксерек», «Алқақотан» ұлттық ойындары өткізіледі.

3-4 сәуір – **Үйлесім күндері.** Бұл күні түрлі этнос өкілдері өздерінің салты мен дәстүрін насихаттайтын шаралар ұсынады. Әдеп-ғұрып және салт-дәстүр орталығында ауқымды шара өтеді.

5-6 сәуір – **Тағзым күндері.** Наурыз мерекесі қарсаңында ата-бабаларымыз көпшілік болып, бата жасаған. Осы сынды дүниеден өткен азаматтардың рухына Құран бағыштау игі істердің санатына енеді. Бұл күн мұсылман қауымы үшін қасиетті жұма күнімен тұспа-тұс келіп отыр.

7-8 сәуір – **Тарихқа тағзым күндері.** Бұл күндері оқу мекемелерінде наурыз мейрамының, жалпы еліміздің тарихына қатысты ашық сабақтар өткізіледі.

9-10 сәуір – **Ұлттық ойын күндері.** Бұл күндері Ұлттық ойын түрлері бойынша «Наурыз» спартакиадасы ұйымдастырылуы тиіс. Жалпы Ұлттық ойындар күні.

11-12 сәуір – **Мәдени мұра күндері.** Бұл аралықта мұражайлар мен кітапханалардың ашық есік күндері ұйымдастырылады. Театрларда қойылымдар, кинотеатрларда тарихи кинофильмдер көрсетілетін күн.

13-14 сәуір – **Дәстүр күндері.** Ұлттық салт-дәстүрлерді насихаттау және жаңғырту бойынша түрлі іс-шаралар өткізу.

15-16 сәуір – **Тіл күндері.** Қазақ тілін насихаттайтын күн. Қазақ тіліне қатысты іс-шаралар ұйымдастырылады.

17-18 сәуір – **Қыдыр ата күндері.** Жаңа жылда «Қыдыр атаны» кеңінен насихаттайтын күн. Бұл күні сәбилерге Қыдыр ата атынан сыйлық беріп, отбасы мүшелерінің бір-біріне тарту жасайтын күн. Жаңа жылдан әрбір бала тосын жаңалықтар күтеді. Наурызда да балалардың есінде қалатындай мереке жасалуы тиіс.

19-20 сәуір – **Ұлттық тағамдар күндері.** Қазақ халқының ұлттық тағамдарын жасау бойынша әр түрлі форматтағы шаралар ұйымдастыру.

21-22 сәуір – **Тазалық және көріктендіру күндері.** Облыс және қала аумағындағы маңызды орындар мен тарихи ескерткіштер орналасқан жерлерді қайта қалпына келтіру бойынша іс-шаралар өткізу.

23-25 сәуір – **Бастаңғы күндері.** Бұл күндері жастар арасында флешмобтар, акциялар мен іс-шаралар өткізіледі.

26-27 сәуір – **Құрмет күндері.** Үлкенге құрмет, кішіге ізет көрсету — халқымыздың болмысына сіңген қасиет. Қарияны қазынаға балап, игі бастамаларға абыз ақсақалдың батасын аламыз. Наурыз мейрамында үлкенге құрмет көрсету арқылы ұрпақтар сабақтастығы дәстүрі жаңғыртылған. Наурыз мейрамы қарсаңында Ұлы Отан соғысы ардагерлеріне құрмет көрсетіледі. Жастар ұйымдары арқылы соғыс ардагерлеріне сый-құрмет көрсетіліп, патриоттық шаралар атқарылады.

28-29 сәуір – **Ұлттық киімдер күндері.** Бұл күндері ұлттық киімдерді насихаттау мақсатында ұлттық киімдер көрмесі өткізіледі.

30 сәуір – **Әз Наурыз күні.** Халқымызда Ұлыстың ұлы күні мерекелердің төресі саналған. Бұл күні бата жасалып, үлкен той-думан ұйымдастырылған. Ұлыстың ұлы күніне арналған кешенді шаралар осы күні өтеді. Бұл күні ұлттық өнер насихатталып, ұлттық спорттық сайыстар ұйымдастырылады.